Œuvre nationale de secours grande-duchesse Charlotte
D'Œuvre nationale de secours grande-duchesse Charlotte ass e lëtzebuergesch ëffentlecht Etablissement, vun deem sengen Aufgaben déi bekanntst déi ass, d'Nationallotterie z'organiséieren.

Geschicht
D'Œuvre gouf de 25. Dezember 1944 vun der Groussherzogin Charlotte an der Exilregierung zu London geschaaft, fir Suen ze sammelen, fir de lëtzebuergesche Krichsaffer ze hëllefen.

Dofir gouf um Nationalfeierdag, den 23. Januar 1945 eng Souscriptioun organiséiert, wou d'Leit opgeruff goufen, den Equivalent vun engem Dag Pai ze spenden. Op deem Wee koume 4.621.274,34 Frang zesummen. Wéi d'Grande-Duchesse aus hirem Exil hannescht op Lëtzebuerg koum, goufe bannent 24 Stonnen 280.806,80 Frang gesammelt, fir de Palais mat Blummen ze rëschten.

Den 13. Juli 1945 gouf dunn duerch e Groussherzoglechen Arrêté d'Nationallotterie an d'Liewe geruff, fir reegelméisseg Fongen eranzekréien, ouni Souscriptiounen organiséieren ze mussen.

Vun den Nettorecette vun der Nationallotterie kritt d'Œuvre 30/72, deemno eppes manner wéi d'Hallschent. Dës Sue ginn haut agesat fir Projeten am soziale Beräich z'ënnerstëtzen.

D'Gesetz iwwer d'Œuvre gouf 2009 gepasst.

Beneficiairen 
An zwéi Reglementer gëtt festgehalen datt vum Erléis vun der Œuvre ee Sechstel fir déi verschidde kommunal Offices sociaux an een Drëttel fir de Fonds national de solidarité virgesi sinn.

Do dernieft gehéiert et weiderhin zu den Aufgabe vun der Œuvre fir de lëtzebuergesche Krichsaffer ze hëllefen. Se hëlleft Organisatiounen déi am soziale Beräich schaffe fir deenen hir Ziler ze erfëllen an ënnerstëtzt och Organisatiounen déi zu Lëtzebuerg am kulturellen oder sportleche Beräich oder am Ëmweltschutz aktiv sinn.

D'Beneficiairen déi reegelméisseg vun der Œuvre ënnerstëtzt gi sinn:

 d'Croix-Rouge luxembourgeoise
 d'Fondation Caritas Luxembourg
 d'Ligue médico-sociale
 de Comité olympique et sportif luxembourgeois (COSL)
 de Fonds culturel national (Focuna)
 d'natur&ëmwelt (Fondatioun Hëllef fir d'Natur)
 de Fonds de secours pour les Luxembourgeois à Bruxelles
 de Fonds permanent – secours aux victimes de la guerre

Resultater 2011

D'Œuvre nationale huet 2011 eppes iwwer 20 Milliounen Euro erakrut. 15,6 Milliounen dovu goufen nees un déi sëllege Beneficiairë verdeelt. Dat war méi oder manner grad sou vill wéi dat Joer virdrun.

De gréissten Deel, also 1/4 vum Gesamtresultat (ronn 5 Milliounen), goungen un de Fonds national de solidarité, 3,3 Milliounen un d'Office sociaux, all Kéier 1,15 Milliounen Euro kruten d'Rout Kräiz, d'Caritas an d'Ligue de prévention et d'action médico-sociale an 1 Millioun den COSL.

D'Krichsaffer, fir déi d'Œuvre gegrënnt gi war, kruten 2011 just nach am Ganzen 65.905 Euro.

D'Recettë komme virun allem duerch d'Nationallotterie, déi 2011 46,3 Milliounen Euro erakritt hat, 7,15% méi wéi 2010. Hiert Nettoresultat louch bei 17,5 Milliounen Euro.

Organisatioun 
D'Œuvre nationale gëtt vun engem Verwaltungsrot vun op d'mannst aacht an héchstens 25 Membere geréiert, déi vum Premierminister genannt ginn.

Um Spaweck 

 De Site vun der Œuvre nationale de secours grande-duchesse Charlotte
 Loterie.lu
 iwwer den obligatoreschen Avis

Ëffentlech Etablissementer zu Lëtzebuerg